પોતાના પ્રિયતમ પાત્રોને મારી નાખવા સુધીની મન:સ્થિતિએ કોઈ માણસ પહોંચી જાય, એ “ઇન અ ડે” બનતી ઘટના નથી! ઘણી વાર આ મનોવૈજ્ઞાનિક પ્રક્રિયા વર્ષો સુધી ચાલે છે. સાઇકોલોજીસ્ટના કહેવા મુજબ લાંબો સમય સુધી એકધારી હતાશાનો ભોગ બનનાર વ્યક્તિ આત્મઘાતી બને છે. આવા સમયે આજના કહેવાતા આધુનિક જમાનામાં પણ લોકો સમયસર મનોચિકિત્સક પાસે જવામાં નાનમ અનુભવે છે. અને જે-તે વ્યક્તિની આજુબાજુના લોકો પણ તે વ્યક્તિની હતાશાથી અજાણ રહી જાય છે! આવા લોકો આપણી આસપાસ હોય તો પણ તેમને એકદમ ઓળખી કાઢવા સરળ નથી. બ્રિટીશ ગુનાશાસ્ત્રીઓની એક ટીમે જે સંશોધન કર્યાં, તેના તારણો હાવર્ડ જર્નલ ઓફ ક્રિમીનલ જસ્ટીસમાં રજુ થયા છે. આ ગુનાશાસ્ત્રીઓએ ઇસ ૧૯૮૦થી લઈને ૨૦૧૨ સુધી તપાસેલાં સામુહિક આત્મહત્યાના બનાવોમાં, મોટા ભાગના બનાવો કેટલીક ‘માની લીધેલી પરિસ્થિતિઓ’ને આભારી હતાં અને સામાજિક રીતે તૂટી રહેલાં પરિવારો આનો સૌથી વધુ ભોગ બનતાં. આવા બનાવો માટે, ગુનેગાર વ્યક્તિની માનસિકતા જ જવાબદાર ગણાય! ગુનાશાસ્ત્રીઓએ તારવ્યું કે, સંજોગો એટલા ખરાબ ન હોય તેમ છતાં પણ, અલગ-અલગ ચાર પ્રકારની માનસિકતા ધરાવનારા લોકો સામુહિક આત્મહત્યા જેવાં કૃત્યોને અંજામ આપતા હોય છે.